##### ПРЕДЛОГ ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА БЕЗБЕДНОСТ НА ХРАНАТА ЗА ЖИВОТНИ

Член 1

Во Законот за безбедност на храната за животни (“Службен весник на Република Македонија“ бр. 145/10, 53/11 и 1/12) членот 17 се менува и гласи:

„Член 17

Надлежен орган

(1) Надлежен орган за спроведување на стручните и управните работи утврдени со овој закон е Агенцијата за храна и ветеринарство.

(2) Државниот инспекторат за земјоделство, орган во состав на Министерството за земјоделство, шумарство и водостопанство, е надлежен за спроведување на стручните и управните работи за сировините за храна за животни од растително потекло во примарното земјоделско производство и придружните операции на примарното производство, како и примарните земјоделски производи до влезот во објект за преработка и продажба на храна за животни, и здравствената заштита на растенијата, согласно овој закон и прописите донесени врз основа на овој закон, прописите од областа на земјоделството и здравјето на растенијата.

(3) Директорот на Агенцијата во соработка со Министерот за земјоделство, шумарство и водостопанство поблиску ја пропишува листа на производи кои се предмет на контрола од овој член.“

Член 2

По членот 76 се додава нов член 76-а кој гласи:

„Член 76-а

Програма за мониторинг за безбедност на храна за животни

(1) Агенцијата го организира мониторингот за безбедноста на храната за животните согласно со методологијата за спроведување на мониторингот.

(2) Мониторинг на безбедноста на храната за животни се врши заради откривање на присуство на резидуи, контаминенти, и недозволени или непожелни супстанции, сировини и производи во храната за животни.

(3) Директорот на Агенцијата ја пропишува методологијата за спроведување на мониторингот за безбедноста на храната за животни од став (1) на овој член и параметрите кои се следат во однос на безбедност на храната за животните.

(4) Мониторингот за безбедноста на храната за животни се спроведува преку: мерење, следење, оцена и контрола на одредени параметри, критериуми и барања за храната за животни кои се поврзани со исполнување на општите и посебните барања за безбедност на храната за животни и следење на состојбата на безбедноста на храна за животни со цел да ги идентификува и карактеризира опасностите по здравјето на животните, здравјето на луѓето и заштитата на животната средина, да ја процени изложеноста и да го утврди ризикот поврзан со наведените парамтери, критериуми и барања за безбедност на храна за животни.

(5) Мониторинг се врши во сите фази на ланецот на безбедност храна за животни, во фаза која е најсоодветна за одреден параметер, критериум или барање за безбедност на храна за животни.

(6) Кога со испитувањата се утврдат позитивни резултати на присуство на резидуи контаминенти, недозволени или непожелни супстанции, сировини и производи, трошоците кои произлегуваат од официјалните контроли и анализите направени за понатамошно испитување се на товар на сопственикот или лицето кое е одговорно за животните или производите, односно кое ги става во промет.

(7) Мониторингот за безбедноста на храната за животни се врши врз основа на годишна програма за мониторинг, која ја донесува Владата на Република Македонија на предлог на Директорот на Агенцијата.

(8) Програмата од ставот (7) на овој член се изготвува согласно целите и приоритетите за контрола од Повеќегодишниот контролен план од членот 99 на Законот за безбедност на храната.

(9) Програмата може да биде дел од повеќегодишниот контролен план.

(10) Средствата за спроведување на програмата од ставот (7) на овој член се обезбедуваат од Буџетот на Република Македонија.

(11) Директорот на Агенцијата поблиску ги пропишува начинот на вршење на мониторинг и контрола на присуството на резидуи, контаминенти, недозволени и непожелни супстанции, сировини и производи во храната за животни, начинот на вршење на официјалните контроли и постапките за мониторинг и контрола на резидуи, контаминенти, недозволени супстанции, сировини и производи и мерките кои се преземаат во случај на сомнение и на позитивен наод на присуство на резидуи, контаминенти, недозволени супстанции, сировини и производи како и општите и посебните барања и услови и активности кои треба да ги исполнат и спроведат операторите со храна за животни за спречување и елиминирање на појавата на присуство на резидуи, контаминенти, недозволени супстанции, сировини и производи во храната за животни.“

Член 3

Во членот 101 став (1) по точката 25 се додаваат две нови точки 26 и 27 кои гласат:

„26) произведува, става во промет, увезува и користи генетски модифицираните организми (ГМО) кои се користат како храна за животни, храна за животни која содржи или се состои од ГМО-и, и храна за животни произведена од или која содржи состојки произведени од ГМО-и.

27) не обезбеди соработка со Агенцијата во спроведување на официјални контроли за утврдување на спроведување на забраната за производство, ставање во промет, увоз во Република Македонија на храна за животни и производи од храна за животни кои содржат ГМО или се составени од ГМО.“.

Член 4

(1) Се забранува производство, ставање во промет, увоз во Република Македонија на храна за животни и производи од храна за животни кои содржат ГМО или се составени од ГМО.

(2) Агенцијата спроведува официјална контрола за утврдување на спроведувањето на забраната од став (1) на овој член.

(3) Директорот на Агенцијата го пропишува начинот на вршењето на официјалната контрола на забраната за производство, ставање во промет, увоз во Република Македонија на храна за животни и производи од храна за животни кои содржат ГМО или се составени од ГМО.

(4) Одредбите од ставовите (1), (2) и (3) на овој член и член 101, став (1) точки 26) и 27) од Законот за безбедност на храната за животни (“Службен весник на Република Македонија“ бр. 145/10, 53/11 и 1/12) ќе се применуваат до пристапувањето на Република Македонија во Европската Унија.

Член 5

(1) Одредбите на членовите 65, 66, 67 и 68 од Законот за безбедност на храната за животни (“Службен весник на Република Македонија“ бр. 145/10, 53/11 и 1/12) од денот на влегувањето во сила на овој закон до пристапувањето на Република Македонија во Европската Унија нема да се применуваат.

(2) Програмата за мониторинг за безбедност на храна за животни ќе отпочне да се применува од 1 јануари 2015 година.

Член 6

Овој закон влегува во сила осмиот ден од денот на објавувањето во “Службен весник на Република Македонија“.